CELEX: 31989R1191
Language: el
Date: 1989-04-27 00:00:00
Title: Κανονισμός (ΕΟΚ) αριθ. 1191/89 του Συμβουλίου της 27ης Απριλίου 1989 για παρέκκλιση από τον κανονισμό (ΕΟΚ) αριθ. 797/85 όσον αφορά ορισμένες επενδυτικές ενισχύσεις στον τομέα της παραγωγής χοίρων

Avis juridique important

|

31989R1191

Κανονισμός (ΕΟΚ) αριθ. 1191/89 του Συμβουλίου της 27ης Απριλίου 1989 για παρέκκλιση από τον κανονισμό (ΕΟΚ) αριθ. 797/85 όσον αφορά ορισμένες επενδυτικές ενισχύσεις στον τομέα της παραγωγής χοίρων  

Επίσημη Εφημερίδα αριθ. L 123 της 04/05/1989 σ. 0001 - 0002

***** ΚΑΝΟΝΙΣΜΟΣ (ΕΟΚ) αριθ. 1191/89 ΤΟΥ ΣΥΜΒΟΥΛΙΟΥ  της 27ης Απριλίου 1989  για παρέκκλιση από τον κανονισμό (ΕΟΚ) αριθ. 797/85 όσον αφορά ορισμένες επενδυτικές ενισχύσεις στον τομέα της παραγωγής χοίρων  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 42 και 43,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  Εκτιμώντας:  ότι το άρθρο 3 παράγραφος 4 τελευταίο εδάφιο του κανονισμού (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (2), όπως τροποποιήθηκε τελευταία από τον κανονισμό (ΕΟΚ) αριθ. 591/89 (3), προβλέπει ότι η χορήγηση μιας επενδυτικής ενίσχυσης στον τομέα της παραγωγής χοίρων υπόκειται στον όρο ότι τουλάχιστον το ισοδύναμο του 35 % της ποσότητας ζωοτροφών που καταναλώνεται από τους χοίρους πρέπει να παράγεται από την εκμετάλλευση·  ότι οι επενδύσεις οι σχετικές με τη βελτίωση της υγειονομικής κατάστασης της χοιροτροφίας που ασκείται σε ορισμένες ζώνες της Κοινότητας, τις οποίες αφορά ένα σχέδιο εξάλειψης της πανώλης των χοίρων ή σε ορισμένες ζώνες της Ελλάδας, της Ισπανίας και της Πορτογαλίας που χαρακτηρίζονται από το μικρό μέγεθος των εκμεταλλεύσεων ή τις ελάχιστα παραγωγικές γαίες και οι μη ικανοποιητικές συνθήκες εκτροφής από υγειονομική άποψη, δεν μπορούν σε όλες τις περιπτώσεις να πραγματοποιηθούν τηρώντας τον ανωτέρω όρο· ότι είναι, ωστόσο, σκόπιμο να επιτραπούν εθνικές ενισχύσεις, μετά από αιτιολογημένη αίτηση των κρατών μελών, προκειμένου να καταστεί δυνατή η εν λόγω βελτίωση,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Κατά παρέκκλιση από το άρθρο 3 παράγραφος 4 τελευταίο εδάφιο του κανονισμού (ΕΟΚ) αριθ. 797/85, η Επιτροπή μπορεί, σύμφωνα με τη διαδικασία που αναφέρεται στο άρθρο 25 του εν λόγω κανονισμού, να παρέχει την άδεια σε ένα κράτος μέλος να χορηγεί επενδυτικές ενισχύσεις που αποσκοπούν στη βελτίωση της υγειονομικής κατάστασης του τομέα της παραγωγής χοίρων, με την επιφύλαξη της τήρησης των περιορισμών που προβλέπονται στο άρθρο 3 παράγραφος 4 δεύτερο εδάφιο και στο άρθρο 4 του εν λόγω κανονισμού καθώς και των ακόλουθων όρων:  1. Όσον αφορά τις εγκαταστάσεις εκτροφής που ασχολούνται με την πάχυνση των χοιριδίων, τα οποία προέρχονται από άλλες εκμεταλλεύσεις:  α) η εκμετάλλευση βρίσκεται σε μια ζώνη, την οποία αφορά ένα σχέδιο εξάλειψης της πανώλης των χοίρων·  β) η εκτροφή έχει μετατραπεί σε εκτροφή κλειστού κυκλώματος, η οποία δηλαδή εξασφαλίζει συγχρόνως τη γέννηση των χοιριδίων και την πλήρη πάχυνσή τους· αυτή συνεπάγεται ένα σαφή και πραγματικό διαχωρισμό μεταξύ του τομέα της αναπαραγωγής και του τομέα της πάχυνσης·  γ) οι ενισχύσεις αφορούν μόνο επενδύσεις για μετατροπή θέσεων χοίρων πάχυνσης σε θέσεις θηλυκών χοίρων εκτροφής, καθώς και επενδύσεις, χάρη στις οποίες αποφεύγεται η επαφή του κοπαδιού με γειτονικά κοπάδια ή με άλλες πηγές μόλυνσης· οι επενδύσεις αυτές πρέπει να περιλαμβάνουν μέτρα που αποσκοπούν στη διευθέτηση των υπαρχουσών εγκαταστάσεων ενσταυλισμού των χοίρων, προκειμένου να επιτευχθεί μια αποτελεσματική υγειονομική προστασία·  δ) ο συνολικός αριθμός των θέσεων χοίρων, μετά την πραγματοποίηση των επενδύσεων, δεν υπερβαίνει τον αριθμό των θέσεων που υπήρχαν πριν τη μετατροπή.  2. Όσον αφορά τις εγκαταστάσεις εκτροφής στην Ελλάδα, Ισπανία και Πορτογαλία, οι οποίες δεν προσφέρουν επαρκείς εγγυήσεις από απόψεως υγιεινής, και κυρίως τις εκτροφές χοίρων ελεύθερης βοσκής στο ύπαιθρο ή στο εσωτερικό πεπαλαιωμένων κτιρίων:  α) η εκτροφή πραγματοποιείται σε μια ζώνη, κύριο χαρακτηριστικό της οποίας είναι εκμεταλλεύσεις μικρού μεγέθους ή ελάχιστα παραγωγικές γαίες·  β) οι ενισχύσεις αφορούν μόνο επενδύσεις, σκοπός των οποίων είναι η κατασκευή ή η ανακαίνιση κτιρίων, προκειμένου να βελτιωθεί η κατάσταση του υφισταμένου κοπαδιού από άποψη υγιεινής, ποιότητας της παραγωγής, συνθηκών εργασίας και προστασίας του περιβάλλοντος·  γ) ο συνολικός αριθμός των θέσεων χοίρων, μετά την πραγματοποίηση των επενδύσεων, δεν υπερβαίνει τον αριθμό των θέσεων που είναι αναγκαίος για τον ενσταυλισμό του κοπαδιού το οποίο προϋπήρχε στην εκμετάλλευση.  3. Στις αναφερόμενες στα σημεία 1 και 2 περιπτώσεις, η εκμετάλλευση διαθέτει τουλάχιστον ένα εκτάριο γεωργικής έκτασης ανά μερίδα ισοδύναμη με 100 θέσεις για χοίρους πάχυνσης.  Άρθρο 2  Οι άδειες που αναφέρονται στο άρθρο 1 παύουν να ισχύουν το αργότερο μετά τις 31 Δεκεμβρίου 1990.  Άρθρο 3  Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Λουξεμβούργο, 27 Απριλίου 1989.  Για το Συμβούλιο  Ο Πρόεδρος  J. BARRIONUEVO PENA  (1) Γνώμη που διατυπώθηκε στις 14 Απριλίου 1989 (δεν έχει ακόμα δημοσιευθεί στην Επίσημη Εφημερίδα).  (2) ΕΕ αριθ. L 93 της 30. 3. 1985, σ. 1.  (3) ΕΕ αριθ. L 65 της 9. 3. 1989, σ. 1.